സൗഹൃദ വാഗ്ദാനവുമായി കിം പോങ്യാങ്: ദക്ഷിണകൊറിയയുമായുള്ള സൗഹൃദത്തിന് സന്നദ്ധമാണെന്ന് ഉത്തരകൊറിയന് ഏകാധിപതി കിം ജോംഗ് ഉന്. ദക്ഷിണകൊറിയയുമായുള്ള ഹോട്ട്ലൈന് ബന്ധം പുനഃസ്ഥാപിക്കാമെന്നാണു വാഗ്ദാനം. ശത്രുപക്ഷത്തുള്ള രാജ്യമെന്ന നയം മാറ്റാതെ ഉഭയകക്ഷിചര്ച്ചകള് നടത്താന് യുഎസ് ശ്രമിക്കുകയാണെന്നും പാര്ലമെന്റിന്റെ വാര്ഷിക സമ്മേളനത്തില് കിം ആരോപിച്ചു.യുഎസുമായി ചേര്ന്നുള്ള ദക്ഷിണകൊറിയയുടെ സൈനികാഭ്യാസത്തെത്തുടര്ന്ന് കഴിഞ്ഞ ഓഗസ്റ്റിലാണ് ഇരുകൊറിയകളും തമ്മില് അടിയന്തരാവശ്യങ്ങള്ക്ക് ഉപയോഗിക്കുന്ന ഹോട്ട്ലൈന് വിച്ഛേദിക്കപ്പെട്ടത്.നയന്ത്രബന്ധത്തിനു യുഎസ് ശ്രമിക്കുന്നത് രാജ്യാന്തര സമൂഹത്തെ തെറ്റിദ്ധരിപ്പിക്കാനാണ്. ഉത്തരകൊറിയയ്ക്കെതിരേ തുടരുന്ന യുഎസിന്റ ശത്രുതാമനോഭാവം മറച്ചുവയ്ക്കുകയും ലക്ഷ്യമാണ് കിം കുറ്റപ്പെടുത്തി. ദക്ഷിണകൊറിയയുമായുള്ള ഹോട്ട്ലൈന് ബന്ധം ദിവസങ്ങള്ക്കുള്ളില് പുനഃസ്ഥാപിക്കാനാണ് ആലോചന. എന്നാല്, ഇക്കാര്യത്തില് അവരുടെ നിലപാട് പരമപ്രധാനമാണ് കിം ജോംഗ് പറഞ്ഞു. ദക്ഷിണ കൊറിയയുമായി ചര്ച്ചചെയ്ത് യുദ്ധത്തിന് ഒൗദ്യോഗിക അന്ത്യം വരുത്താമെന്ന് കിമ്മിന്റെ സഹോദരി കിം യോ ജോംഗും കഴിഞ്ഞദിവസം പറഞ്ഞിരുന്നു.1953 ല് കൊറിയന് യുദ്ധത്തിനു വിരാമമായെങ്കിലും സമാധാനകരാര് ഒന്നും പ്രാബല്യത്തില്വരാത്തതിനാല് സാങ്കേതികമായി ഇപ്പോഴും യുദ്ധത്തിലാണ് ഇരുകൊറിയകളും. കഴിഞ്ഞ ഏതാനും വര്ഷങ്ങള്ക്കിടെ പലതവണ ഹോട്ട്ലൈന് ബന്ധം വിച്ഛേദിക്കുകയും പുനഃസ്ഥാപിക്കുകയും ചെയ്തിട്ടുണ്ട്. സമാധാനനീക്കങ്ങള്ക്ക് ഉത്തരകൊറിയന് നേതാക്കള് മുന്നിട്ടിറങ്ങുന്നതിന് ഒന്നിലേറെ കാരണങ്ങള് ചൂണ്ടിക്കാണിക്കപ്പെടുന്നു. യുഎസുമായുള്ള ദക്ഷിണകൊറിയയുടെ സൈനികസഹകരണമാണ് ആദ്യത്തേത്. ദക്ഷിണകൊറിയ ഉടന് തെരഞ്ഞെടുപ്പിലേക്ക് നീങ്ങുകയാണ്. ഇനി അധികാരത്തിലെത്തുന്ന സര്ക്കാര് അയല്രാജ്യവുമായി ഏതുതരത്തിലുള്ള ബന്ധമാണ് ആഗ്രഹിക്കുക എന്നതില് കിമ്മിന് വ്യക്തതയില്ല. ദക്ഷിണകൊറിയയും യുഎസും തമ്മിലുള്ള സൗഹൃദം അവസാനിപ്പിക്കുക എന്ന ലക്ഷ്യവും കിമ്മിനുണ്ട്.